بھارت میں متنازع شہریت بل کے خلاف احتجاج، جمعے کو سیکیورٹی سخت 
دارالحکومت نئی دہلی کے علاقوں اترپردیش بھون، سیلام پور، جعفرآباد اور شمالی دہلی میں جلوس نکالنے پر مکمل پابند لگائی گئی۔ احتجاجی مظاہرے روکنے کے لیے پولیس کی بھاری نفری تعینات کی گئی۔ 
ویب ڈیسک — بھارتی ریاست اتر پردیش کی انتظامیہ نے لکھنؤ سمیت ریاست کے مختلف شہروں میں موبائل اور انٹرنیٹ سروس معطل کر دی۔ مقامی ذرائع ابلاغ کے مطابق حکام نے نئی دہلی کے بعض مقامات پر ایمرجنسی نافذ کر کے لوگوں کے جمع ہونے پر پابندی لگا رکھی ہے۔ اسی نوعیت کی پابندیاں گزشتہ ایک ہفتے سے اتر پردیش میں عائد ہیں۔ تاہم پابندیوں کے باوجود سیکڑوں مظاہرین نے جامعہ مسجد دہلی کے باہر جمع ہو کر شہریت بل کے خلاف احتجاج کیا۔ کانگریس رہنما الکا لامبا اور دہلی سے رکنِ اسمبلی شعیب اقبال مسجد کے باہر ہونے والے احتجاج میں شریک ہوئے۔ کانگریس کے رہنماؤں کا کہنا تھا کہ بھارت میں بے روزگاری میں مسلسل اضافہ ہو رہا ہے لیکن حکومت اس پر توجہ دینے کے بجائے این آر سی کے نام پر لوگوں کو قطاروں میں کھڑا ہونے پر مجبور کر رہی ہے۔ نئی دہلی کے علاقوں اتر پردیش بھون، سیلام پور، جعفرآباد اور شمالی دہلی کے علاقوں میں جلوس نکالنے پر مکمل پابند عائد کی گئی۔ ان علاقوں میں پولیس کی بھاری نفری بھی تعینات کی گئی۔ پولیس حکام کا کہنا ہے کہ اتر پردیش بھون کے باہر جامعہ ملیہ اسلامیہ کے طلبہ نے احتجاج کا پروگرام بنا رکھا ہے جسے روکنے کے لیے انتظامات کیے گئے ہیں۔ خبر رساں ادارے 'رائٹرز' کے مطابق کئی روز سے جاری مظاہروں کے دوران اب تک 25 افراد ہلاک اور متعدد زخمی ہو چکے ہیں۔ خاص طور پر ممبئی، کولکتہ، بینگلورو، چنائی اور احمد آباد میں احتجاجی مظاہرین نے بڑے پیمانے پر جمعے کو احتجاج کا اعلان کیا تھا۔ متنازع شہریت بل کے خلاف مظاہرے گزشتہ جمعے کو شدت اختیار کر گئے تھے۔ جب بھارت کی سب سے زیادہ آبادی والی ریاست اتر پردیش، دارالحکومت نئی دہلی سمیت متعدد شہروں میں ہزاروں افراد سڑکوں پر نکل آئے تھے۔ بھارت کی پارلیمان کی جانب سے 11 دسمبر کو منظور ہونے والے متنازع شہریت بل کے خلاف مظاہروں میں شدت آتی جا رہی ہے۔ اترپردیش کے شہر میرٹھ میں جمعے کو تین ہزار سے زائد پولیس اہلکار تعینات کیے گئے تھے۔ متنازع قانون کے تحت بھارت کے پڑوسی ملک پاکستان، بنگلہ دیش اور افغانستان کے وہ شہری جو مسلمان نہیں اور عدم تحفظ کا شکار ہیں، اُنہیں بھارت میں شہریت دی جا سکتی ہے۔ دریں اثنا بھارت کے آرمی چیف جنرل بپن راوت کے بیان پر بھارت میں بحث جاری ہے۔ جنرل پن راوت نے شہریت بل کے خلاف ہونے والے مظاہروں سے متعلق کہا تھا کہ ’’لیڈر وہ ہوتے ہیں جو لوگوں کو درست سمت پر چلاتے ہیں۔ لیڈر وہ نہیں ہوتے جو لوگوں کو نامناسب سمت دکھاتے ہیں، جس طرح ہم نے دیکھا کہ بڑی تعداد میں جامعات اور کالجز کے طلبہ باہر نکلے۔ " آرمی چیف کے اس بیان پر بھارت کی مختلف سیاسی جماعتوں کے رہنماؤں کی جانب سے تحفظات کا اظہار کیا گیا تھا۔ بعض سیاسی رہنماؤں نے یہاں تک کہہ دیا تھا کہ بھارتی آرمی چیف پاکستان کی طرح بھارت میں بھی فوج کو سیاسی معاملات میں لا رہے ہیں۔ البتہ بھارت کے سابق آرمی چیف جنرل (ریٹائرڈ) وی کے سنگھ جو اب مرکزی وزیر بھی ہیں، نے جنرل بپن راوت کے بیان کا دفاع کیا ہے۔ وی کے سنگھ کا کہنا ہے کہ میڈیا کو یہ دیکھنا چاہیے کہ آرمی چیف نے کس سیاق و سباق میں یہ بات کی۔ وی کے سنگھ کا کہنا تھا کہ آرمی چیف کا بیان قطعی طور پر سیاسی نہیں تھا۔ انہوں نے صرف طلبہ کو تلقین کی کہ مظاہروں کے دوران امن و امان برقرار رکھیں۔ سابق آرمی چیف نے اپوزیشن رہنماؤں کو بھی شدید تنقید کا نشانہ بناتے ہوئے کہا کہ "ہمارے ملک میں اپوزیشن کسی بھی معاملے کو متنازع بنا سکتی ہے۔ اگر میں فٹ بال کھیل رہا ہوں تو اپوزیشن کہے گی نہیں یہ سیاست ہے۔ "